SL Uradni list Evropske unije C 169/3

SPOROČILO KOMISIJE

Objava skupnega števila pravic v obtoku leta 2017 za namene rezerve za stabilnost trga v okviru sistema EU za trgovanje z emisijami, vzpostavljenega z Direktivo 2003/87/ES Evropskega parlamenta in Sveta

(2018/C 169/03)

1. UVOD

Leta 2015 sta Svet in Evropski parlament sprejela sklep o vzpostavitvi rezerve za stabilnost trga (1) v okviru sistema EU za trgovanje z emisijami (ETS), vzpostavljenega z Direktivo 2003/87/ES Evropskega parlamenta in Sveta (2). Rezerva za stabilnost trga bo začela delovati z letom 2019. Njen namen je preprečiti, da trg ogljika EU deluje z velikim strukturnim presežkom pravic, saj je s tem povezano tveganje, da EU ETS ne bi mogel zagotoviti potrebnega signala za naložbe, da bi na stroškovno učinkovit način dosegli cilj zmanjšanja emisij EU.

Sklep določa, da od leta 2017 dalje Komisija vsako leto do 15. maja objavi skupno število pravic v obtoku. Od te številke je odvisno, ali bi se morale pravice, ki naj bi se v naslednjem letu prodale na dražbi, vključiti v rezervo.

Komisija je 12. maja 2017 objavila skupno število pravic v obtoku, ki znaša približno 1,6 milijarde pravic (3). Vendar v skladu z dogovorjenimi pravili glede rezerve za stabilnost trga ta objava ni povzročila polnjenja rezerve.

To sporočilo pomeni drugo objavo za namene rezerve za stabilnost trga in zadeva leto 2017. Vsebuje dejansko skupno število pravic v obtoku in podrobno določa način, na katerega je treba to številko izračunati. Ker bo rezerva za stabilnost trga začela delovati leta 2019, je to prva tovrstna objava, ki bo povzročila vključitev pravic v rezervo.

2. DELOVANJE REZERVE ZA STABILNOST TRGA

Rezerva za stabilnost trga deluje samodejno, kadar je skupno število pravic v obtoku izven vnaprej določenega razpona. Pravice se dodajo v rezervo, če skupno število pravic v obtoku presega zgornjo mejo 833 milijonov pravic. Pravice se iz rezerve sprostijo, če je skupno število pravic v obtoku manjše od 400 milijonov pravic. Pravice se v rezervo dodajo z zmanjšanjem količin, ki se prodajo na dražbi, in se iz rezerve sprostijo s prodajo 100 milijonov več pravic na dražbi v prihodnosti.

Objava skupnega števila pravic v obtoku, na podlagi katerega se bodo pravice v rezervo dodajale ali iz nje sproščale, je zato ključni element za delovanje rezerve.

V okviru nedavno dogovorjene revizije EU ETS (4) so bile sprejete pomembne spremembe glede delovanja rezerve za stabilnost trga. V obdobju 2019–2023 se je odstotek skupnega števila pravic v obtoku, ki določa število pravic, ki se vključijo v rezervo, če je zgornja meja 833 milijonov pravic presežena, začasno podvojil z 12 % na 24 %. Podobno se je tudi odstotek, ki se uporablja za določanje polnjenja rezerve za stabilnost trga v prvih osmih mesecih delovanja rezerve leta 2019, podvojil z 8 % na 16 % (5). Poleg tega od leta 2023 pravice v rezervi za stabilnost trga, ki bodo presegale količino pravic, ki se lahko prodajo na dražbi, ne bodo več veljavne.

Na podlagi tega sporočila se bo torej v prvih osmih mesecih leta 2019 z začetkom 1. januarja v rezervo vključilo 16 % skupnega števila pravic v obtoku. Ustrezen znesek se bo odštel od količine pravic, ki jo države članice lahko prodajo na dražbi, glede na delež pravic za prodajo na dražbi za posamezno državo članico. V zvezi s tem je treba opozoriti, da se do 31. decembra 2025 pravice, ki so bile znotraj Unije prerazporejene zaradi solidarnosti in rasti, ne upoštevajo pri določitvi zadevnih deležev.

Podobno se bo 24 % skupnega števila pravic v obtoku, ki naj bi se objavilo maja 2019, vključilo v rezervo v 12-mesečnem obdobju od 1. septembra 2019 dalje, namesto da bi jih države članice prodale na dražbi.

3. SKUPNO ŠTEVILO PRAVIC V OBTOKU

V skladu s členom 1(4) Sklepa (EU) 2015/1814 je skupno število pravic v obtoku „skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi“.

Če povzamemo, skupno število pravic v obtoku, ki so pomembne za polnjenje in sproščanje rezerve za stabilnost trga, se izračuna po naslednji enačbi:

Skupno število pravic v obtoku = ponudba – (povpraševanje + pravice v rezervi za stabilnost trga)

Skupno število pravic v obtoku določajo trije različni elementi: prvič, ponudba pravic od 1. januarja 2008, drugič, število predanih in ukinjenih pravic („povpraševanje“), ter tretjič, imetja rezerve.

Kot je predvideno v Sklepu (EU) 2015/1814, se pravice za letalstvo in preverjene emisije iz letalstva v tem kontekstu ne upoštevajo.

3.1 Ponudba

Ponudbo pravic na trgu določa pet različnih elementov:

— pravice, prenesene iz obdobja 2008–2012 („druga faza“),

— pravice, prodane na dražbi med 1. januarjem 2013 (6) in 31. decembrom 2017,

— pravice, ki so bile brezplačno dodeljene od 1. januarja 2013 do 31. decembra 2017, vključno s pravicami, dodeljenimi iz rezerve za nove udeležence,

— pravice, ki jih je Evropska investicijska banka (EIB) monetizirala za namene programa „NER300“, in

— pravice do mednarodnih dobropisov, ki jih naprave uveljavljajo v zvezi z emisijami do 31. decembra 2017.

Število pravic, prenesenih iz druge faze EU ETS, znaša 1 749 540 826 pravic (7). Ta „skupna količina prenesenih pravic“ predstavlja skupno število pravic, ki so bile izdane v drugi fazi EU ETS in niso bile predane zaradi kritja preverjenih emisij ali ukinjene. Za namen določitve skupnega števila pravic v obtoku tako predstavlja število pravic ETS, ki so bile v obtoku na začetku obdobja 2013–2020 („tretja faza“), tj. 1. januarja 2013, in se kot taka upošteva pri izračunu.

V skladu s poročili o dražbah prek skupne dražbene platforme in ustreznih samostojnih dražbenih platform (8) znaša število pravic, ki so bile med 1. januarjem 2013 in 31. decembrom 2017 prodane na dražbi, vključno s t. i. zgodnjimi dražbami, 3 725 458 000.

Število pravic, ki so bile brezplačno dodeljene od 1. januarja 2013 do 31. decembra 2017, vključno s pravicami, dodeljenimi iz rezerve za nove udeležence, znaša 4 402 755 035 (9).

EIB je monetizirala 300 000 000 pravic za namene programa „NER300“ (10).

Upravičenost do mednarodnih dobropisov, ki jih naprave uveljavljajo v zvezi z emisijami do 31. decembra 2017 ustreza 419 338 468 (11).

3.2 Povpraševanje

Povpraševanje sestavljajo skupne preverjene emisije naprav med 1. januarjem 2013 (12) in 31. decembrom 2017, ki znašajo 8 942 239 207 (13), ter pravice, ki so bile v istem obdobju ukinjene, kar predstavlja 278 524 pravic.

3.3 Imetja rezerve za stabilnost trga

Glede na to, da bo rezerva za stabilnost trga začela delovati šele leta 2019, trenutno v rezervi ni pravic.

3.4 Skupno število pravic v obtoku

Glede na navedeno znaša skupno število pravic v obtoku 1 654 574 598 pravic.

4. ZAKLJUČEK

V skladu z dogovorjenimi pravili glede rezerve za stabilnost trga se bo v prvih osmih mesecih leta 2019 z začetkom 1. januarja v rezervo za stabilnost trga vključilo skupno 264 731 936 pravic.

Naslednja objava bo maja 2019, da se določi polnjenje rezerve od 1. septembra 2019 do avgusta 2020.

Tabela 1

Pregled

Ponudba (a) prenos iz druge faze 1 749 540 826 (b) skupno število pravic, ki so bile brezplačno dodeljene med 1. januarjem 2013 in 31. decembrom 2017, vključno iz rezerve za nove udeležence 4 402 755 035 (c) skupno število pravic, ki so bile prodane na dražbi med 1. januarjem 2013 in 31. decembrom 2017, vključno z zgodnjimi dražbami 3 725 458 000 (d) število pravic, ki jih je Evropska investicijska banka monetizirala za namene programa „NER300“ 300 000 000 (e) pravice do mednarodnih dobropisov, ki jih naprave uveljavljajo v zvezi z emisijami do 31. decembra 2017 419 338 468 Vsota (ponudba) 10 597 092 329





Povpraševanje (a) tone preverjenih emisij naprav v okviru EU ETS med 1. januarjem 2013 in 31. decembrom 2017 8 942 239 207 (b) pravice, ki so bile do 31. decembra 2017 ukinjene v skladu s členom 12(4) Direktive 2003/87/ES 278 524 Vsota (povpraševanje) 8 942 517 731





Imetja rezerve za stabilnost trga Število pravic v rezervi 0 Skupno število pravic v obtoku 1 654 574 598

(1) Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).

(2) Direktiva 2003/87/ES evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(3) Glej sporočilo Komisije C(2017) 3228 final, na voljo na: https://ec.europa.eu/clima/sites/clima/files/ets/reform/docs/c_2017_3228_en.pdf.

(4) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).

(5) Glej člen 1(5) Sklepa (EU) 2015/1814, v skladu s katerim se vsako leto v rezervo vključi 12 % skupnega števila pravic v obtoku, v prvih osmih mesecih delovanja rezerve (od 1. januarja do 1. septembra 2019) pa 8 %, in člen 2 Direktive (EU) 2018/410, v skladu s katerim se do 31. decembra 2023 ta dva odstotka podvojita.

(6) Ta številka vključuje t. i. zgodnje dražbe, tj. pravice, veljavne za obdobje 2013–2020, ki so se prodale na dražbi pred 1. januarjem 2013.

(7) Glej poročilo o trgu ogljika iz leta 2015; COM(2015) 576.

(8) Na voljo na: http://www.eex.com/en/products/environmental-markets/emissions-auctions/archive in https://www.theice.com/marketdata/reports/148.

(9) Na podlagi izvlečka iz evidence transakcij EU (EUTL) z dne 1. aprila 2018.

(10) Prva tranša v višini 200 milijonov pravic (prodana v letih 2011 in 2012) in druga tranša v višini 100 milijonov pravic (prodana v letih 2013 in 2014); za več informacij glej https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(11) Na podlagi izvlečka iz EUTL z dne 1. aprila 2018.

(12) V zvezi s preverjenimi emisijami v obdobju 2008–2012 glej pojasnila glede skupne količine prenesenih pravic (oddelek 3.1).

(13) Skupne preverjene emisije temeljijo na izvlečku iz EUTL z dne 1. aprila 2018, da bi se upoštevale preverjene emisije, ki so bile sporočene do 31. marca 2018. Emisije, ki so bile sporočene po tem datumu, v tem skupnem znesku torej niso upoštevane.